ΓΡΑΠΤΗ ΕΡΩΤΗΣΗ E-4089/98

υποβολή: Freddy Blak (PSE) προς την Επιτροπή

(14 Ιανουαρίου 1999)

Θέμα: Γυναίκες σε ανώτερες θέσεις στην Επιτροπή

Ο υπογράφων έχει την εντύπωση ότι δυστυχώς δεν είναι πολλές οι γυναίκες που έχουν διορισθεί ως υπάλληλοι της Επιτροπής. Αυτό μπορεί να δημιουργήσει την αρνητική εντύπωση ότι η Επιτροπή είναι θεσμικό όργανο όπου κυριαρχούν οι άνδρες. Για να διαψεύσει αυτό μπορεί η Επιτροπή να απαντήσει στην ακόλουθη ερώτηση:

Πόσες γυναίκες έχουν διορισθεί σε ανώτερες θέσεις στην Επιτροπή; Ποιό ποσοστό αντιπροσωπεύουν γενικά οι γυναίκες στις διάφοες κατηγορίες Α, Β, Γ και Δ της Επιτροπής; Εφαρμόζεται άραγε πολιτική ισότητας κατά την απασχόληση ανδρών ή γυναικών στην Επιτροπή; Ποιές προσπάθειες καταβάλλονται για να ενθαρρυνθούν περισσότερες γυναίκες να υποβάλουν υποψηφιότητα για ανώτερες θέσεις στην Επιτροπή;

Απάντηση του κ. Liikanen εξ ονόματος της Επιτροπής

(2 Φεβρουαρίου 1999)

1. Στις 31 Δεκεμβρίου 1998, στην Επιτροπή υπηρετούσαν συνολικά 7600 γυναίκες, πράγμα που αντιστοιχεί σε ποσοστό 47,6 % επί του προσωπικού που αμείβεται από τον προϋπολογισμό λειτουργίας.

Το σύνολο αυτό κατανέμεται ως εξής, ανά κατηγορία:

>ΘΕΣΗ ΠΙΝΑΚΑ>

2. Οι αποφασιστικής αρμοδιότητας θέσεις έχουν πληρωθεί ως εξής, με κατανομή ανά φύλο:

>ΘΕΣΗ ΠΙΝΑΚΑ>

3. Το 1997, η Επιτροπή ενέκρινε το τρίτο της "Πρόγραμμα δράσης υπέρ της ισότητας των ευκαιριών μεταξύ ανδρών και γυναικών - 1997-2000". Με την έγκριση του προγράμματος αυτού, η Επιτροπή ανέθεσε στους γενικούς διευθυντές και τους προϊσταμένους υπηρεσιών να καταρτίσουν σχέδια ειδικών ενεργειών υπέρ της ίσης μεταχείρισης. Οι περισσότερες από τις γενικές διευθύνσεις διαθέτουν εσωτερική επιτροπή παρακολούθησης και η ΓΔ IX (Διοίκηση και προσωπικό) είναι επιφορτισμένη με τη σύνταξη τακτικών εκθέσεων και με την σχετική ενημέρωση της ομάδας επιτρόπων "Ισότητα ευκαιριών".

Παράλληλα με τα σχέδια αυτά, και από το 1995, η Επιτροπή καθορίζει ετησίως στόχους για τις προσλήψεις γυναικών στην κατηγορία A και για τους διορισμούς γυναικών στις θέσεις αποφασιστικής αρμοδιότητας. Στους στόχους αυτούς λαμβάνονται υπόψη οι ανάγκες της διεύρυνσης και οι διαθεσιμότητες στους καταλόγους επιτυχόντων. Η τήρηση των στόχων αυτών αποτελεί το αντικείμενο τριμηνιαίου ελέγχου.

Από τεσσάρων ετών, η αντιπροσωπευτικότητα των γυναικών στην κατηγορία A και στις θέσεις αποφασιστικής αρμοδιότητας σημείωσε εξέλιξη. Μεταξύ της 1ης Ιανουαρίου 1995 και της 31ης Δεκεμβρίου 1998, ο αριθμός γυναικών βαθμού A2 ανήλθε από 4 σε 19 (10,6 %), ενώ στους ενδιάμεσους βαθμούς στελέχωσης (A3, A4, A5 - προϊστάμενοι διοικητικής μονάδας και σύμβουλοι) το ποσοστό γυναικών ανήλθε από το 8,3 στο 11,4 % στην κατηγορία A και από το 28,2 % στο 38,7 % στην κατηγορία LA. Στους βασικούς βαθμούς (A6-A7-A8), το ποσοστό γυναικών είναι σήμερα 26,1 % ενώ πριν από τέσσερα χρόνια ήταν 19,6 %. Κατά την περίοδο αυτή, το ποσοστό γυναικών στην κατηγορία A ανήλθε από το 14 στο 18,7 %. Πρέπει να σημειωθεί ότι η πρόσληψη γυναικών στην κατηγορία A κατά τα εν λόγω τέσσερα έτη έφθασε σε 42 % επί του συνόλου των προσλήψεων (346 γυναίκες/471 άνδρες).

4. Η Επιτροπή έχει την πρόθεση να συνεχίσει τις προσπάθειές της προκειμένου να αυξήσει τον αριθμό γυναικών σε θέσεις αποφασιστικής αρμοδιότητας.